**การศึกษาสภาพปัญหา และความต้องการเพื่อการพัฒนาหลักสูตรฐานสมรรถนะการจัดการเรียนรู้**

**ของครูผู้สอน นักเรียนที่มีความบกพร่องทางการเรียนรู้ โรงเรียนจัดการเรียนรวม**

**A Study of Problems and Needs for Development of Competency based Curriculum in Learning Management for Learning Disability Student Teachers of Inclusive School**

ยุพิน บุญประเสริฐ[[1]](#footnote-1)\*

Yupin Boonprasert1\*

วิไลภรณ์ ฤทธิคุปต์[[2]](#footnote-2)

Wilaiporn Rittikoop2

**บทคัดย่อ**

การวิจัยในครั้งนี้มีวัตถุประสงค์ 1) เพื่อศึกษาสภาพปัจจุบันปัญหาและความต้องการในการพัฒนา หลักสูตรฐานสมรรถนะการจัดการเรียนรู้ของครูผู้สอนนักเรียนที่มีความบกพร่องทางการเรียนรู้โรงเรียนจัดการเรียนรวมและ 2) เพื่อสร้างและประเมินคุณภาพของหลักสูตรกลุ่มตัวอย่างโดยการเลือกแบบเจาะจงได้แก่ ผู้บริหารโรงเรียน จำนวน 129 คน ครูผู้สอนนักเรียนที่มีความบกพร่องทางการเรียนรู้ จำนวน 129 คน ศึกษานิเทศก์ จำนวน 3 คน และผู้เชี่ยวชาญในการตรวจสอบคุณภาพของหลักสูตร จำนวน 7 คน รวมทั้งสิ้น 268 คน เครื่องมือที่ใช้ได้แก่แบบสอบถามและแบบประเมินวิเคราะห์ข้อมูลโดยใช้ค่าเฉลี่ยและส่วนเบี่ยงเบน มาตรฐานผลการวิจัย พบว่า

1. สภาพปัจจุบัน ครูมีความรู้ความเข้าใจในการจัดการเรียนรู้ยังไม่เพียงพอ ยังขาดจิตวิทยาการดูแลนักเรียน การใช้สื่อ เทคนิคการจัดการเรียนรู้และการวัดประเมินผล ความต้องการคือสมรรถนะ ด้านความรู้ด้านทักษะ และด้านคุณลักษณะของครูผู้สอนนักเรียนที่มีความบกพร่องทางการเรียนรู้

2. หลักสูตรประกอบด้วย 1) เหตุผลและความจำเป็น 2) วิสัยทัศน์ 3) จุดมุ่งหมาย 4) หลักการ 5) สมรรถนะที่มุ่งเน้น 6) โครงสร้าง 7) เนื้อหา 8) แนวการจัดกิจกรรม 9) สื่อ และแหล่งเรียนรู้ 10) การวัดและประเมินผล และมีเนื้อหาในการพัฒนาครูผู้สอนนักเรียนที่มีความบกพร่องทางการเรียนรู้ ประกอบด้วย 9 เรื่อง และมีผลการประเมินความเหมาะสมและความเป็นไปได้ระดับคุณภาพมากที่สุด สามารถจำแนกตามรายการดังนี้ องค์ประกอบของหลักสูตรมีความเหมาะสม มีความเป็นไปได้ สมรรถนะด้านความรู้มีความเหมาะสมมีความเป็นไปได้ สมรรถนะด้านทักษะมีความเหมาะสม มีความเป็นไปได้ สมรรถนะด้านคุณลักษณะมีความเหมาะสมมีความเป็นไปได้ คู่มือประกอบหลักสูตรมีความเหมาะสมมีความเป็นไปได้มีค่าเฉลี่ยรวมในระดับคุณภาพมากที่สุด

**คำสำคัญ**: หลักสูตรฐานสมรรถนะ, สมรรถนะการจัดการเรียนรู้, นักเรียนที่มีความบกพร่องทางการเรียนรู้,

โรงเรียนจัดการเรียนรวม

**Abstract**

This research aims to study the current condition. Problems and needs in the development of curriculum based on learning management competence of learning disabilities students teachers in inclusive schools and to establish and monitor the quality of courses The sample group by purposive sampling of 129 school administrators, 129 learning disabilities students teachers, 3 supervisors, and 7 specialists in curriculum quality inspection, totaling 268 people. Uses include questionnaires, group discussion issues. Data were analyzed using percentage, mean and standard deviation. The results of the study was found that

1. The teachers had inadequate knowledge to manage learning for students with learning disabilities, Psychology of student care, media, learning management techniques and learning assessment methods. The needs of teachers to develop competency in learning management covers 3 areas: knowledge, skills, and characteristics.

2. The results of constructing curriculum and verifying curriculum quality. The curriculum comprises 10 elements as follows: 1) rationale and necessity 2) vision 3) objectives 4) principles 5) focused competencies 6) structure 7) content 8) activities 9) media and learning resources and 10) measure and evaluate. and 9 topics for the development of teachers for students with learning disabilities, the examination of curriculum quality and course documentation were appropriate at highest level.

**Keywords:** The competency-based curriculum Learning, management competencies,

Learning disability students, Inclusive School

**บทนำ**

การจัดการศึกษาต้องจัดให้บุคคลมีสิทธิและโอกาสเสมอกันในการรับการศึกษาขั้นพื้นฐานไม่น้อยกว่าสิบสองปีอย่างทั่วถึงและมีคุณภาพ รวมทั้งคนพิการให้จัดตั้งแต่แรกเกิดหรือพบความพิการ เป็นไปตามรัฐธรรมนูญแห่งราชอาณาจักรไทย พ.ศ. 2560 พระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม (ฉบับที่ 4) พ.ศ. 2562 และพระราชบัญญัติ การจัดการศึกษาสำหรับคนพิการ พ.ศ. 2551 และที่แก้ไขเพิ่มเติม (ฉบับที่ 2) พ.ศ. 2556 โดยมีการจัดการที่เหมาะสม ในโรงเรียนและห้องเรียน ยึดหลักปรัชญาของการอยู่ร่วมกัน (Inclusion) จัดกระบวนการเรียนรู้ที่สนองความแตกต่าง ระหว่างบุคคล (Office of the Basic Education Commission, 2016, p.2)

ปัจจัยที่ส่งผลต่อความสำเร็จในการจัดการศึกษาสำหรับนักเรียนที่มีความต้องการจำเป็นพิเศษในโรงเรียน จัดการเรียนรวม คือ สมรรถนะการจัดการเรียนรู้ของครูผู้สอนนักเรียนที่มีความต้องการจำเป็นพิเศษ ซึ่งมีความเฉพาะที่แตกต่างจากครูผู้สอนนักเรียนปกติ สิ่งบ่งชี้ที่สำคัญของการพัฒนาวิชาชีพครูยุคใหม่คือ ความสามารถในเชิงสมรรถนะ ซึ่งใช้เป็นฐานในการทำงานทางวิชาชีพ กล่าวได้ว่า สมรรถนะ เป็นบุคลิกลักษณะที่ทำให้บุคคลสามารถสร้างการปฏิบัติงานที่ดีตามเกณฑ์ที่กำหนดและสามารถสร้างผลงานได้โดดเด่นกว่าเพื่อนร่วมงานในองค์กร (Pahe, 2013, p. 1-10) ดังนั้นจึงมีความจำเป็นที่จะต้องมีการเสริมสร้างสมรรถนะการจัดการเรียนรู้ของครูผู้สอนนักเรียนที่มีความบกพร่อง ทางการเรียนรู้ด้วยวิธีการที่หลากหลายและเหมาะสม

การพัฒนาหลักสูตรฐานสมรรถนะเพื่อพัฒนาการจัดการเรียนรู้ของครูผู้สอนนักเรียนที่มีความบกพร่องทางการเรียนรู้โรงเรียนจัดการเรียนรวมที่มีประสิทธิผลนั้น ได้นำทฤษฎีการเรียนรู้ผู้ใหญ่ แอนดราโกจี (Andragogy) มาประยุกต์ใช้ จะช่วยให้ผู้เรียนเกิดการเรียนรู้ด้วยตนเองมากขึ้น เนื่องจากวิธีการเรียนรู้ของผู้ใหญ่มีความแตกต่างจากการเรียนรู้ของเด็ก โดยเน้นไปที่การเรียนรู้กระบวนการมากกว่าเนื้อหา ผู้ใหญ่มีความพร้อมที่จะเรียนเมื่อรู้สึกว่าเนื้อหาเหล่านั้นจําเป็นต่อบทบาทและสถานภาพทางสังคมของตน และแนวทางการเรียนรู้ (Orientation to learning) ผู้ใหญ่จะมุ่งเน้นว่าการเรียนรู้นั้น สามารถนําไปใช้ในการปฏิบัติงานได้ทันที (Rattanaubon, 2008; Pattarakornnan, 2016) จากงานวิจัยพัฒนาสมรรถนะ ของครู สะท้อนให้เห็นว่า หลักสูตรฐานสมรรถนะช่วยยกระดับสมรรถนะในด้านต่าง ๆ ของครูให้สูงขึ้นได้ Pensiri Chomkai, Sonsiri Singlop and Parinya Thongson (2019) ที่พบว่า หลักสูตรเสริมสร้างสมรรถนะ ช่วยให้ครูมีความรู้ความเข้าใจเกี่ยวกับการจัดการเรียนรู้ ด้านทักษะการคิดแก้ปัญหาหลังเสริมสร้างสมรรถนะครูสูงกว่าก่อนเสริมสร้างสมรรถนะครู เช่นเดียวกับ Sitti (2017) ที่ได้พัฒนาหลักสูตรฝึกอบรมแบบมีส่วนร่วมเพื่อเสริมสร้างสมรรถนะด้านการจัดการเรียนรู้ ตามแนวคิดคอนสตรัคติวิสต์สำหรับครู พบว่า สมรรถนะด้านความรู้ ด้านทักษะการปฏิบัติ และด้านเจตคติของครูหลังการฝึกอบรมสูงกว่าก่อนอบรม และความพึงพอใจของครูต่อการใช้หลักสูตรฝึกอบรมอยู่ในระดับมากที่สุด การศึกษาข้อมูลพื้นฐานเพื่อการพัฒนาหลักสูตรมีความสำคัญต่อการพัฒนาหลักสูตรเพื่อเป็นการให้ได้ข้อมูลอย่างเพียงพอและสมจริงที่สุดในการสนับสนุน เพื่อให้ได้หลักสูตรที่ดี สามารถพัฒนาผู้เรียนให้มีความรู้ ความสามารถ และเจตคติที่เป็นประโยชน์ต่อตนเองและสังคม อีกทั้งช่วยให้มองเห็นภาพรวมว่า ในการจัดทำหลักสูตรนั้นจำเป็นต้องคำนึงถึงสิ่งใดบ้างและสิ่งต่าง ๆ เหล่านั้นมีอิทธิพลต่อหลักสูตรอย่างไร ช่วยให้สามารถกำหนดองค์ประกอบของหลักสูตร ยุทธศาสตร์การเรียนการสอน และการวัดและประเมินผลได้อย่างเหมาะสมและมีประสิทธิภาพ

**วัตถุประสงค์**

1. เพื่อศึกษาสภาพปัจจุบัน ปัญหา และความต้องการในการพัฒนาหลักสูตรฐานสมรรถนะด้านการจัดการเรียนรู้ของครูผู้สอนนักเรียนที่มีความบกพร่องทางการเรียนรู้

2. เพื่อสร้างและประเมินคุณภาพของหลักสูตรฐานสมรรถนะด้านการจัดการเรียนรู้ของครูผู้สอนนักเรียนที่มีความบกพร่องทางการเรียนรู้

**กรอบแนวคิด**

**1. หลักการ แนวคิด ทฤษฎี การเรียนรู้ของผู้ใหญ่ Andragogy**

1) Needs and Interests 2) Life Situation 3) Analysis of Experience

4) Self-Directing 5) Individual Difference

**2. หลักการ แนวคิด ทฤษฎี การพัฒนาหลักสูตร**

**2.1 การพัฒนาหลักสูตร**ตามแนวของ Taba 7 ขั้น คือ

1) การวินิจฉัยความต้องการ 2) การกำหนดจุดประสงค์

3) การเลือกเนื้อหาสาระ 4) การจัดเนื้อหาสาระ

5) การเลือกประสบการณ์การเรียนรู้ 6) การจัดประสบการณ์การเรียนรู้

7) การประเมินผล

**2.2 องค์ประกอบของหลักสูตร** สังเคราะห์ตามแนวคิดของ Tyler,Taba,

Saylor,Alexander and Lewis, สงัด อุทรานันท์, ธำรง บัวศรี, สลิลนา ภูมิพาณิชย์, วีรยุทธ ก้อนกั้น และวิไลวรรณ สิทธิ

**4. สมรรถนะด้านการจัดการเรียนรู้ของครู**

4.1 สมรรถนะครูผู้สอนอาเซียน,คุรุสภา,สพฐ,เอเชียตะวันออกเฉียงใต้

4.2 สมรรถนะครูผู้สอนนักเรียนที่มีความต้องการจำเป็นพิเศษ

**หลักสูตรฐานสมรรถนะเพื่อการจัด  
การเรียนรู้สำหรับครูผู้สอนนักเรียน  
ที่มีความบกพร่องทางการเรียนรู้โรงเรียน จัดการเรียนรวม 10 องค์ประกอบ**

1. เหตุผลและความจำเป็นของหลักสูตร

2. วิสัยทัศน์

3. จุดมุ่งหมาย

4. หลักการ

5. สมรรถนะที่มุ่งเน้น

6. โครงสร้างหลักสูตร

7. เนื้อหา

8. แนวการจัดกิจกรรม

9. สื่อ อุปกรณ์และแหล่งเรียนรู้

10. การวัดและประเมินผล

**3. หลักการ แนวคิดเกี่ยวกับหลักสูตรฐานสมรรถนะ**

แนวคิด ทฤษฎี หลักสูตรฐานสมรรถนะของ McCelland, Boyatzis

Specer, Lyle and Spencer, Kaplan and Norton, Manus and Mour

**วิธีดำเนินการวิจัย**

การวิจัยนี้แบ่งขั้นตอนในการดำเนินการออกเป็น 2 ระยะ ดังนี้

ระยะที่ 1 การศึกษาสภาพปัจจุบัน ปัญหาและความต้องการในการพัฒนาหลักสูตรฐานสมรรถนะด้าน การจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม โดยดำเนินการศึกษา 2 ขั้นตอน ได้แก่

1. การศึกษาสภาพปัจจุบัน ปัญหาและความต้องการพัฒนาสมรรถนะเพื่อการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม

ประชากรที่ใช้ในการวิจัยขั้นที่ 1 ได้แก่ ผู้บริหารโรงเรียน สังกัดสำนักงานเขตพื้นที่การศึกษาประถมศึกษาเชียงราย เขต 4 จำนวน 129 คนครูผู้สอนนักเรียนที่มีความบกพร่องทางการเรียนรู้ จำนวน 387 คน ศึกษานิเทศก์ จำนวน 15 คน รวมทั้งสิ้น 531 คน

กลุ่มตัวอย่าง ได้แก่ ผู้บริหารโรงเรียน ศึกษาจากกลุ่มประชากรจำนวน 129 คน ครูผู้สอนนักเรียนที่มีความบกพร่องทางการเรียนรู้ โดยมาจากโรงเรียนจัดการเรียนรวมจำนวน 129 คน และศึกษานิเทศก์ที่รับผิดชอบงานการศึกษาพิเศษ จำนวน 3 คน รวมทั้งสิ้น 261 คน ได้มาโดยการเลือกแบบเจาะจง

เครื่องมือที่ใช้ในการวิจัยได้แก่ แบบสอบถามสภาพปัญหาและความต้องการการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ จำนวน 1 ฉบับ จำนวน 3 ตอน ได้แก่

ตอนที่ 1 ข้อมูลเบื้องต้นของผู้ตอบแบบสอบถาม มีลักษณะเป็นแบบ Checklist

ตอนที่ 2 สภาพปัจจุบัน ปัญหา และความต้องการ การพัฒนาสมรรถนะครูผู้สอนนักเรียนที่มีความบกพร่องทางการเรียนรู้ มีลักษณะเป็นแบบมาตราส่วนประมาณค่า 5 ระดับ

ตอนที่ 3 ข้อเสนอแนะ มีลักษณะปลายเปิดโดยมีขั้นตอน 1) ศึกษาเอกสาร แนวคิด ทฤษฎี และงานวิจัยที่เกี่ยวข้อง นโยบาย จุดเน้น เพื่อนำมากำหนดเป็นกรอบในการสร้างแบบสอบถาม 2) ศึกษา หลักการ แนวคิด ทฤษฎีและขั้นตอนในการสร้างแบบสอบถาม 3) กำหนดนิยามศัพท์ 4)ร่างแบบสอบถามครบทุกด้านจำนวน 25 ข้อ ใช้เกณฑ์ 5 ระดับ คือ มากที่สุด มาก ปานกลาง น้อย น้อยที่สุด ด้านปัญหาและด้านความต้องการของบุคลากรเป็นแบบสอบถามปลายเปิด 5) นำร่างแบบสอบถามเสนอต่ออาจารย์ที่ปรึกษาเพื่อพิจารณาความเหมาะสมครอบคลุม 6) นำแบบสอบถามที่ปรับปรุงแก้ไขแล้ว ตรวจสอบความเที่ยงตรงของเนื้อหา (Content validity) จากผู้เชี่ยวชาญจำนวน 7 คน ประเมินค่า IOC ได้ค่าการตรวจสอบ 0.91 วิเคราะห์ข้อมูล โดยใช้สถิติ ค่าเฉลี่ย และส่วนเบี่ยงเบนมาตรฐาน ใช้วิธีวิเคราะห์เนื้อหา (Content Analysis)

2. สนทนากลุ่มกับครูผู้สอนที่มีความเชี่ยวชาญและมีผลงานด้านการจัดการเรียนรู้สำหรับนักเรียนที่มีความบกพร่องทางการเรียนรู้ จำนวน 7 คน โดยมีเครื่องมือคือประเด็นการสนทนา ดังนี้

2.1 สภาพและปัญหาของการจัดการเรียนการสอนนักเรียนที่มีความบกพร่องทางการเรียนรู้ ซึ่งประกอบด้วย

1) สภาพและปัญหาการปฏิบัติงานของครูผู้สอนนักเรียนที่มีความบกพร่องทางการเรียนรู้

2) สภาพและปัญหาด้านการจัดการเรียนการสอนนักเรียนที่มีความบกพร่องทางการเรียนรู้

3) สภาพและปัญหาด้านอื่น ๆของผู้ปฏิบัติงานด้านการจัดการเรียนการสอน

2.2 ความต้องการเกี่ยวกับการสร้างหลักสูตรฐานสมรรถนะเพื่อการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม ประกอบด้วย

1) ความต้องการเกี่ยวกับการสร้างหลักสูตรฐานสมรรถนะด้านความรู้

2) ความต้องการเกี่ยวกับหลักสูตรฐานสมรรถนะด้านทักษะ

3) ความต้องการเกี่ยวกับหลักสูตรฐานสมรรถนะ ด้านคุณลักษณะ

4) ความต้องการอื่น ๆ

วิเคราะห์ข้อมูล โดยใช้วิธีวิเคราะห์เนื้อหา (Content Analysis)

ระยะที่ 2 การสร้างและประเมินคุณภาพของหลักสูตรฐานสมรรถนะเพื่อการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ ดำเนินการดังนี้

1. นำข้อมูลที่ได้จากการศึกษา วิเคราะห์ สังเคราะห์ เอกสารและงานวิจัยที่เกี่ยวข้อง การสอบถามสภาพปัจจุบัน ปัญหาและความต้องการในพัฒนาหลักสูตร การสนทนากลุ่ม

2. ยกร่างหลักสูตรฐานสมรรถนะด้านการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ และจัดทำคู่มือประกอบหลักสูตรฐาน โดยกำหนดองค์ประกอบของหลักสูตร 10 องค์ประกอบ ได้แก่ 1) เหตุผล และความจำเป็นของหลักสูตร 2) วิสัยทัศน์ 3) จุดมุ่งหมาย 4) หลักการ 5) สมรรถนะที่มุ่งเน้น 6) โครงสร้างหลักสูตร 7) เนื้อหา 8) แนวการจัดกิจกรรม 9) สื่อ อุปกรณ์และแหล่งเรียนรู้ 10) การวัดและประเมินผล

3 ประเมินความเหมาะสมของหลักสูตรฐานสมรรถนะด้านการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โดยผู้เชี่ยวชาญ จำนวน 7 คน วิเคราะห์ข้อมูลโดยใช้สถิติค่าเฉลี่ย และส่วนเบี่ยงเบนมาตรฐาน

**ผลการวิจัย**

1. ผลการศึกษาสภาพปัจจุบัน ปัญหาและความต้องการในการพัฒนาหลักสูตรฐานสมรรถนะการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ พบว่า ครูมีความรู้ความเข้าใจไม่เพียงพอเกี่ยวกับวิธีการจัดการเรียนรู้สำหรับนักเรียนที่มีความบกพร่องทางการเรียนรู้ การใช้จิตวิทยาในการดูแลนักเรียน การใช้สื่อ เทคนิคการจัดการเรียนรู้และวิธีการวัดประเมินผลการเรียนรู้ยัง ส่วนความต้องการของครูในการพัฒนาสมรรถนะการจัดการเรียนรู้ครอบคลุมทั้ง 3 ด้าน ได้แก่ ด้านความรู้ ด้านทักษะ และด้านคุณลักษณะ

1.1 สมรรถนะด้านความรู้ ประกอบด้วยหลักจิตวิทยาในการสอน สื่อกับเด็กที่มีความบกพร่องทางการเรียนรู้ การคัดกรองนักเรียน การจัดทำแผน IEP, IIP การส่งต่อนักเรียน การวัดผลประเมินผล/การจบในแต่ละระดับชั้น ประเภทของความพิการ และความสำคัญของเด็กพิเศษ

1.2 สมรรถนะด้านทักษะ ประกอบด้วย ทักษะการจัดการเรียนการสอนสำหรับเด็กที่มีการเรียนรู้ การผลิตสื่อ กระบวนการออกแบบกิจกรรมการเรียนรู้ การคัดกรองนักเรียน การจัดทำแผน IEP, IIP การส่งต่อนักเรียน และการวัดผลประเมินผล

1.3 ด้านคุณลักษณะของครู ประกอบด้วย ประสิทธิภาพในการปฏิบัติตน ปฏิบัติงาน และการเป็นครูที่ดี และเสริมสร้างเจตคติที่ดีในการจัดการเรียนการสอนนักเรียนที่มีความบกพร่องการเรียนรู้

2. ผลการสร้างและประเมินคุณภาพของหลักสูตรฐานสมรรถนะเพื่อการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม ดังนี้

2.1 หลักสูตรพัฒนาสมรรถนะด้านการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม มีองค์ประกอบของหลักสูตร 10 องค์ประกอบ ได้แก่ 1) เหตุผลและความจำเป็นของหลักสูตร 2) วิสัยทัศน์ 3) จุดมุ่งหมาย 4) หลักการ 5) สมรรถนะที่มุ่งเน้น 6) โครงสร้างของหลักสูตร 7) เนื้อหา 8) แนวการจัดกิจกรรม 9) สื่อ อุปกรณ์ และแหล่งเรียนรู้ 10) การวัดและประเมินผล และได้หน่วยการเรียนรู้ 10 หน่วย ประกอบด้วย ส่วนที่ 1 สมรรถนะด้านความรู้ จำนวน 13 ชั่วโมง ประกอบด้วยเนื้อหา 7 เรื่อง และส่วนที่ 2 สมรรถนะด้านทักษะ และคุณลักษณะ จำนวน 306 ชั่วโมง รวม 319 ชั่วโมง ตามโครงสร้างหลักสูตร (ตารางที่ 1)

**ตารางที่ 1** โครงสร้างของหลักสูตร

| **ที่** | **ชื่อหน่วย** | **เนื้อหา** | **เวลา** |
| --- | --- | --- | --- |
| **ส่วนที่ 1 สมรรถนะด้านความรู้** | | | **2 วัน**  **(13 ชม.)** |
| 1 | กฎหมายและนโยบายทาง  การศึกษาพิเศษ (1 ชม.) | 1. กฎหมายที่เกี่ยวข้องกับการจัดการศึกษาสำหรับคนพิการ  2. นโยบายการศึกษาแบบเรียนรวม  3. นโยบายและจุดเน้นสำนักงานคณะกรรมการการศึกษา  ขั้นพื้นฐาน | 1 วัน |
| 2 | ความรู้เกี่ยวกับเด็กพิเศษ  9 ประเภท (2 ชม.) | 1. ความพิการทางการศึกษา 9 ประเภท  2.ลักษณะความพิการทางการศึกษา |
| 3 | การออกแบบการจัดการเรียนรู้และการจัดทำแผน IEP/IIP **(**3 ชม.**)** | 1. การออกแบบการจัดการเรียนรู้  2. แผนการจัดการศึกษาเฉพาะบุคคล (IEP)  3. แผนการสอนเฉพาะบุคคล (IIP) |
| 4 | จิตวิทยาการศึกษาพิเศษ  **(**1.30 ชม.**)** | 1. จิตวิทยาการศึกษาพิเศษ  2. เทคนิคการจัดชั้นเรียน | 1 วัน |
| 5 | การออกแบบสื่อ เทคโนโลยี **(**1.30 ชม.**)** | 1. สื่อ เทคโนโลยี สิ่งอำนวยความสะดวก บริการและ  ความช่วยเหลืออื่นใดทางการศึกษา  2. การออกแบบสื่อเพื่อการเรียนรู้และการนำไปใช้ |
| 6 | การวัดและประเมินผลการจัดการเรียนรู้  **(**1.30 ชม.**)** | 1. แนวปฏิบัติในการวัดและประเมินผลการเรียนรู้สำหรับ  นักเรียนพิการ  2. การส่งต่อ (Transition) |
| 7 | การประสานความร่วมมือกับ  ผู้ปกครอง  **(**1.30 ชม.**)** | การประสานความร่วมมือกับผู้ปกครองของนักเรียนที่มี  ความต้องการจำเป็นพิเศษ |
|  | การทดสอบหลังเรียน  (1 ชม.) | สรุปองค์ความรู้จากหน่วยที่ 1- 7 |
| **ส่วนที่ 2 สมรรถนะด้านทักษะและคุณลักษณะ** | | | **51 วัน**  **(306 ชม.)** |
| 8 | ศึกษาค้นคว้า | ความรอบรู้เกี่ยวกับการจัดการเรียนรู้สำหรับนักเรียนที่มีความบกพร่องทางการเรียนรู้ | 1 วัน |
| 9 | ปฏิบัติการออกแบบ การจัดการเรียนรู้และจัดการเรียนรู้ในชั้น เรียน | 1. ปฏิบัติการออกแบบการจัดการเรียนรู้  2. ปฏิบัติการจัดการเรียนรู้ในชั้นเรียนที่ตนเองออกแบบ  ในแผน IIP  3. การแลกเปลี่ยนเรียนรู้ สะท้อนผลการจัดการเรียนรู้ | 45 วัน |
| 10 | การประเมินผลและ ให้ข้อมูลย้อนกลับ | การประเมินผลจากความพึงพอใจที่มีต่อครูผู้สอนนักเรียน  ที่มีความบกพร่องทางการเรียนรู้ | 5 วัน |
| **รวมส่วนที่ 1 สมรรถนะด้านความรู้ และส่วนที่ 2 สมรรถนะด้านทักษะและคุณลักษณะ** | | | **53 วัน**  **(319 ชม.)** |

2.2 ผลการประเมินคุณภาพหลักสูตรฐานสมรรถนะเพื่อการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม พบว่าผู้เชี่ยวชาญจำนวน 7 คน มีความเห็นด้านเนื้อหา คือองค์ประกอบของหลักสูตร ด้านสมรรถนะที่มุ่งเน้น ได้แก่ ด้านความรู้ ด้านทักษะ และด้านคุณลักษณะ และคู่มือการใช้หลักสูตรมีความเหมาะสมและเป็นไปได้ในการนำหลักสูตรไปใช้ในระดับมากที่สุด (ตารางที่ 2)

**ตารางที่ 2** ค่าเฉลี่ยและผลการประเมินความเหมาะสมและเป็นไปได้ของหลักสูตรโดยผู้เชี่ยวชาญ (n=7)

| **รายการประเมิน** | **ความเหมาะสม** | | | **ความเป็นไปได้** | | |
| --- | --- | --- | --- | --- | --- | --- |
| **ค่าเฉลี่ย** | **ค่าเบี่ยงเบนมาตรฐาน** | **แปล**  **ความ หมาย** | **ค่าเฉลี่ย** | **ค่าเบี่ยงเบนมาตรฐาน** | **แปล**  **ความ หมาย** |
| **องค์ประกอบของหลักสูตร** |  |  |  |  |  |  |
| 1. เหตุผลและความจำเป็นของหลักสูตร | 4.71 | 0.49 | มากที่สุด | 4.57 | 0.53 | มากที่สุด |
| 2. วิสัยทัศน์ | 4.86 | 0.38 | มากที่สุด | 4.57 | 0.53 | มากที่สุด |
| 3. จุดมุ่งหมาย | 4.57 | 0.53 | มากที่สุด | 4.57 | 0.53 | มากที่สุด |
| 4. หลักการ | 4.71 | 0.49 | มากที่สุด | 4.71 | 0.49 | มากที่สุด |
| 5. สมรรถนะที่มุ่งเน้น | 4.86 | 0.38 | มากที่สุด | 4.86 | 0.38 | มากที่สุด |
| 6. โครงสร้างของหลักสูตร | 4.71 | 0.49 | มากที่สุด | 4.57 | 0.53 | มากที่สุด |
| 7. เนื้อหา | 4.57 | 0.53 | มากที่สุด | 4.71 | 0.49 | มากที่สุด |
| 8. แนวการจัดกิจกรรม | 4.86 | 0.38 | มากที่สุด | 4.86 | 0.38 | มากที่สุด |
| 9. สื่อ อุปกรณ์และแหล่งเรียนรู้ | 4.57 | 0.53 | มากที่สุด | 4.29 | 0.49 | มาก |
| 10. การประเมินผล | 4.43 | 0.53 | มาก | 4.43 | 0.53 | มาก |
| **เฉลี่ยรวม** | **4.69** | **0.47** | **มากที่สุด** | **4.61** | **0.49** | **มากที่สุด** |
| **คู่มือประกอบหลักสูตร** |  |  |  |  |  |  |
| 1. ชื่อหน่วย | 4.88 | 0.35 | มากที่สุด | 4.71 | 0.49 | มากที่สุด |
| 2. เวลา | 4.75 | 0.46 | มากที่สุด | 4.75 | 0.46 | มากที่สุด |
| 3. สาระสำคัญ/ลักษณะเนื้อหาวิชา | 4.57 | 0.53 | มากที่สุด | 4.57 | 0.53 | มากที่สุด |
| 4. วัตถุประสงค์ | 4.63 | 0.52 | มากที่สุด | 4.71 | 0.49 | มากที่สุด |
| 5. เนื้อหา | 4.75 | 0.46 | มากที่สุด | 4.86 | 0.38 | มากที่สุด |
| 6. กิจกรรมการอบรม | 4.63 | 0.52 | มากที่สุด | 4.57 | 0.53 | มากที่สุด |
| 7. สื่อ | 4.75 | 0.46 | มากที่สุด | 4.71 | 0.49 | มากที่สุด |
| 8. การประเมินผลและเกณฑ์การประเมิน | 4.50 | 0.53 | มาก | 4.50 | 0.53 | มาก |
| 9. ใบความรู้ | 4.63 | 0.52 | มากที่สุด | 4.63 | 0.52 | มากที่สุด |
| 10. ใบงาน | 4.43 | 0.53 | มาก | 4.43 | 0.53 | มาก |
| **เฉลี่ยรวม** | **4.65** | **0.49** | **มากที่สุด** | **4.64** | **0.50** | **มากที่สุด** |

**สรุป อภิปรายผล**

1. ผลการศึกษาสภาพปัญหาและความต้องการเพื่อพัฒนาหลักสูตรฐานสมรรถนะการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวมพบว่า สภาพปัจจุบัน ปัญหา ครูขาดความรู้ความเข้าใจและขาดสมรรถนะในการจัดการเรียนรู้ทั้งนี้ครูผู้สอนต้องการพัฒนาตนเองมากที่สุด ในเรื่องเกี่ยวกับเทคนิคการจัดการเรียนการสอนนักเรียนที่มีความบกพร่องทางการเรียนรู้และการวัดและประเมินผล ข้อค้นพบดังกล่าวสอดคล้องกับงานวิจัย Kaewmanee (2013) พบว่าปัญหาการจัดการเรียนรวม 4 ด้าน คือ 1) ด้านกิจกรรม การเรียนการสอน 2) ด้านบุคลากร ที่เกี่ยวข้องกับการจัดการเรียนรวม 3) ด้านสิ่งแวดล้อมและ4)ด้านงบประมาณ และ Thampoonpisai (2013) พบว่า สภาพปัญหาการจัดการเรียนรวมในโรงเรียนจัดการเรียนรวม เรียงลำดับจากมากไปหาน้อย คือ ด้านการจัดกิจกรรมการเรียนการสอน ด้านนักเรียนด้านเครื่องมือและด้านสภาพแวดล้อมซึ่งจะนำไปสู่การพัฒนาหลักสูตรพัฒนาครูผู้สอนที่สอดคล้องกับสภาพการณ์เกี่ยวกับการจัดการเรียนรู้สำหรับนักเรียนที่มีความบกพร่องทางการเรียนรู้ โรงเรียนจัดการเรียนรวมทั้งนี้การศึกษาข้อมูลพื้นฐานเพื่อการพัฒนาหลักสูตรมีความสำคัญจำเป็นต่อการพัฒนาหลักสูตรเพื่อเป็นการให้ได้ข้อมูลอย่างเพียงพอและสมจริงที่สุดในการสนับสนุน อ้างอิงในการดำเนินการต่าง ๆ เพื่อให้ได้หลักสูตรที่ดี อีกทั้งช่วยให้มองเห็นภาพรวมว่า ในการจัดทำหลักสูตรนั้นจำเป็นต้องคำนึงถึงสิ่งใดบ้าง ช่วยให้สามารถกำหนดองค์ประกอบของหลักสูตรได้อย่างเหมาะสมกำหนดยุทธศาสตร์การเรียนการสอนได้ อย่างเหมาะสมซึ่ง Saylor, J.G.And Alexander,W.M. (1974) กล่าวถึงข้อมูลพื้นฐานในการพัฒนาหลักสูตร จะประกอบด้วย ข้อมูลเกี่ยวกับตัวผู้เรียน ข้อมูลเกี่ยวกับสังคมซึ่งสนับสนุนโรงเรียน ข้อมูลเกี่ยวกับธรรมชาติ และลักษณะของกระบวนการเรียนรู้ ความรู้ที่ได้สะสมไว้และความรู้ที่จำเป็นอย่างยิ่งที่ต้องให้แก่นักเรียน ส่วน Taba, H. (1962) กล่าวว่า การพัฒนาหลักสูตรโดยใช้วิธีการทางวิทยาศาสตร์จะต้องคำนึงถึงสังคมและวัฒนธรรม ผู้เรียนและกระบวนการเรียน ธรรมชาติของความรู้ และ Tyler, R.W (1971) กล่าวถึงสิ่งที่ควรพิจารณาในการสร้างจุดมุ่งหมายของการศึกษา คือ ข้อมูลเกี่ยวกับตัวผู้เรียนซึ่งได้แก่ ความต้องการของผู้เรียน และความสนใจของผู้เรียน ข้อมูลที่ได้จากข้อเสนอแนะของผู้เชี่ยวชาญในสาขาต่าง ๆ ข้อมูลทางด้านปัญญา และข้อมูลทางด้านจิตวิทยาการเรียนรู้

2. ผลการสร้างและประมินคุณภาพของหลักสูตรฐานสมรรถนะเพื่อการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม ผู้วิจัยนำหัวข้อด้านความต้องการมาจัดทำร่างหลักสูตรพัฒนาสมรรถนะด้านการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม 10 หน่วย ประกอบด้วย 1) กฎหมายและนโยบายทางการศึกษาพิเศษ 2) ความรู้เกี่ยวกับเด็กพิเศษ 9 ประเภท 3) การออกแบบการจัดการเรียนรู้และการจัดทำแผน IEP/IIP 4) จิตวิทยาการศึกษาพิเศษ 5) การออกแบบสื่อ เทคโนโลยี 6) การวัดและประเมินผลการจัดการเรียนรู้ 7) การประสานความร่วมมือกับผู้ปกครอง 8) ศึกษาค้นคว้า 9) ปฏิบัติการออกแบบออกแบบการจัดการเรียนรู้ และจัดการเรียนรู้ในชั้นเรียน และ 10) การประเมินผลและให้ข้อมูลย้อนกลับ และการประเมินคุณภาพของหลักสูตรฐานสมรรถนะเพื่อการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวมด้านเนื้อหา โดยความคิดเห็นของผู้เชี่ยวชาญ พบว่า องค์ประกอบของหลักสูตร สมรรถนะที่มุ่งเน้น 3 ด้าน ได้แก่ ด้านความรู้ ด้านทักษะ และด้านคุณลักษณะ และคู่มือการใช้หลักสูตร มีความเหมาะสมในการนำไปใช้ ซึ่งมีความเที่ยงตรง (IOC) เท่ากับ 1.00 และมีความเหมาะสมอยู่ในระดับมากที่สุด เนื่องจากหลักสูตรดังกล่าวเป็นหลักสูตรที่ได้มาจากการศึกษาสภาพปัจจุบัน ปัญหาและความต้องการของบุคคลที่เกี่ยวข้องกับนักเรียนที่มีความบกพร่องทางการเรียนรู้ในโรงเรียน และมีความต้องการที่จะพัฒนาตนเองจากสภาพจริงให้มีสมรรถนะด้านการจัดการเรียนรู้สูงขึ้น สอดคล้องกับงานวิจัยของ Kornkan (2017) ที่ได้พัฒนาหลักสูตรฝึกอบรมเพื่อเสริมสร้างสมรรถนะการจัดการเรียนรู้ของครูผู้สอน ระดับประถมศึกษา พบว่า สมรรถนะด้านการจัดการเรียนรู้ตามสภาพจริง ของครูผู้สอนระดับประถมศึกษา ประกอบด้วย สมรรถนะสำคัญ 3 ด้าน ได้แก่ ด้านความรู้ ด้านทักษะ และด้านคุณลักษณะ หลักสูตรฝึกอบรมที่สร้างขึ้น มี 10 องค์ประกอบ สอดคล้องกับงานวิจัยของ Poompanich (2017) การพัฒนาหลักสูตรเสริมสมรรถนะการออกแบบ การจัดการเรียนรู้ โดยใช้กระบวนการชี้แนะและการเป็นพี่เลี้ยง สำหรับครูในสังกัดองค์กรปกครองส่วนท้องถิ่น ที่พบว่า หลักสูตรมีความเหมาะสมในระดับมาก นอกจากนั้น Nakmaung (2009) ได้ศึกษารูปแบบการพัฒนาสมรรถนะประจำสายงานของครูผู้สอนในสถานศึกษาขั้นพื้นฐาน พบว่า มีองค์ประกอบของสมรรถนะประจำสายงานของครูผู้สอน 5 สมรรถนะ คือ 1) สมรรถนะการจัดการเรียนรู้ 2) สมรรถนะการพัฒนาผู้เรียน 3) สมรรถนะการบริหารจัดการชั้นเรียน 4) สมรรถนะการวิเคราะห์ สังเคราะห์ และการวิจัย 5) สมรรถนะการทำงานร่วมกับชุมชน หลักการพัฒนาสมรรถนะของครูผู้สอน ประกอบด้วย 5 หลักการ คือ 1) หลักการมีส่วนร่วมของผู้รับการพัฒนา 2) หลักการเรียนรู้ของผู้ใหญ่ 3) หลักการสนองความต้องการของผู้รับการพัฒนา 4) หลักความยืดหยุ่นของกระบวนการและวิธีการพัฒนา 5) หลักการความแตกต่างระหว่างบุคคล ดังนั้น สมรรถนะในการจัดการเรียนรู้ของครูผู้สอนจึงมีความสำคัญ ทำให้ครูปรับปรุงเปลี่ยนแปลงการสอนของตนให้มีประสิทธิภาพและเกิดประสิทธิผลมากยิ่งขึ้นโดยเฉพาะครูผู้สอนนักเรียนที่มีความบกพร่องทางการเรียนรู้

**ข้อเสนอแนะ**

1. ข้อเสนอแนะในการนำไปใช้

ครูผู้สอน ผู้บริหารสถานศึกษา และศึกษานิเทศก์ สามารถนำหลักสูตรไปเป็นแนวทางการพัฒนาสมรรถนะการจัดการเรียนรู้ของครูผู้สอนนักเรียนที่มีความบกพร่องทางการเรียนรู้ โรงเรียนจัดการเรียนรวม

2. ข้อเสนอแนะเพื่อการวิจัยครั้งต่อไป

ควรมีการศึกษาสภาพปัญหาและความต้องการเพื่อการพัฒนาหลักสูตรฐานสมรรถนะการจัดการเรียนรู้ของครูผู้สอนนักเรียนที่มีความต้องการจำเป็นพิเศษประเภทอื่น

**เอกสารอ้างอิง**

Buasri, T. (1998). *Curriculum Theory: Design and Development*. (2nd ed.). Pattanasuksa.

Chomkai, P. Singlop ,S. and Thongson, P. (2019) The Development of a Competency-Based

Curriculum on Characteristics of Graduate Practitioners at Rajamangala University

of Technology. *Journal of Education Naresuan University*, *21*(2), 189-200.

Kaewmanee, J. (2013). *A Study of Problems of Inclusive Learning Management in Schools Under the Office of Secondary Education Service Area 1*. [Master’s Thesis]. Ramkhamhaeng University.

Kornkan,W. (2017). *Training curriculum development to enhance learning management*

*competency according to The real situation of teachers elementary school under the jurisdiction of the Educational Service Area Office Sakon Nakhon Primary School, Area 1.* [PhD Thesis]. Sakon Nakhon Rajabhat University.

Nakmaung M. (2009). *A model for developing the competency of teachers in basic education institutions***.** [PhD Thesis]. Naresuan University.

Office of the Basic Education Commission, (2016*). Four-year government action plan (2012-2015)*.

The Office of the Basic Education Commission, Ministry of Education.

Pahe. S. (2013). *The Classroom Turns the Way: A New Dimensional Classroom in the 21st Century*.

http://www.mbuisc.ac.th/phd/academic/flipped%20classroom2.pdf.

Pattarakornnan, N. (2016). Science and art of teaching adults. *Journal of Education Studies*, *14*(2), 40-53.

Poompanit, S. (2017). Development of curriculum for learning management design competency using guidance and mentoring processes For teachers under local government organizations. *Journal of Education Studies Naresuan University*, *21*(1), 261-276.

Rattanaubol. A. (2008). *Development of learning and activities for adults*. [Unpublished doctoral

dissertation]. Faculty of Education, Chulalongkorn University.

Saylor, J. G., Alexander, W. M, & Lewis, A. J. (1974). *Curriculum planning for better teaching and learning*.

(4thed.). Rinehart and Winston.

Sitthit. W. (2017). *Development of a Training Curriculum to Enhance Competency in Constructivist-Based*

*Learning Management for Teachers under Nakhon Phanom Primary Educational Service Area Office*, *District 2*. [Unpublished doctoral dissertation]. Sakon Nakhon Rajabhat University.

Taba, H. (1962). *Curriculum development: Theory and practice*. Harcourt, Brace and World, Inc.

Thampoonpisai, R. (2013). *Conditions of problems and guidelines for co-educational management in core co-educational schools Under the Office of Primary Educational Service Area, Narathiwat***.** [Master’s Thesis]. Songkhla Rajabhat University.

Tyler, R.W. (1971). *Basic principles of curriculum and instruction*. Chicago: The University of Chicago Press.

Utaranan, S. (1989). *Fundamentals and principles of curriculum development.* Chulalongkorn University

Printing House.

1. นักศึกษาปริญญาเอก สาขาหลักสูตรและการสอน คณะวิทยาลัยการศึกษา มหาวิทยาลัยพะเยา

   1 Ph. D. Candidate in Curriculum and Instruction School of Education University of Phayao. [↑](#footnote-ref-1)
2. ผู้ช่วยศาสตราจารย์ ดร., วิทยาลัยการศึกษา มหาวิทยาลัยพะเยา

   2 Assistant Professor Dr., School of Education University of Phayao.

   \* **Corresponding author.** E-mail: yupin306@gmail.com [↑](#footnote-ref-2)